Umanyano weSADC Ungquma Ukuthi iZEC Yethule Impumela Yokhetho Ngokutshetsha
Okunye okukhuthazwe ngumanyano lo olamazwe angu 13 yikuthi nxa kuzakwenziwa ukhetho lwesibili, irun-off uhulumende aphangise ukwazisa u
Umhlangano wenkokheli yamazwe angesanzi kwezwekazi le Africa, i Southern African Development Community i SADC oqale izolo waphela namhla emadabukakusa kwele Zambia, unqume ukuthi impumela yokhetho lukamongameli kumele yaziswe ngokuphangisa. Lumhlangano ukhuthaze uMongameli Robert Mugabe obengekho kulomhlangano, ukuthi nxa kuyikuthi ilizwe lingafika kubanga lokuthi kwenziwe kakutsha ukhetho, kumele lolukhetho luqhutshwe ngemfanelo. Umhlangano wesiphangiphangi womanyano wesadc ophele lamuhla emadabukakusa e zambia unqume ukuthi inhlanganiso ye zec kumele ikhuphe impumela yokhetho ngokutshetsha. Umkhokheli wecele leMDC, uMnu. Morgan Tsvangirai lowancintisa efuna ukuba ngumongameli ezimele, uMnu. Simba Makoni labo bebekhona kulumbuthano. Umongameli robert mugabe ubikwa ebengekho kulo umhlangano kodwa abakade bemele babikwa behlulekile ukuchasisa ukuthi kungani impumela yokhetho lukamongameli ilokhu ingakethulwa. UMnu. Nqobizitha Mlilo, isiphathamandla secele leMDC elikhokhelwa nguMnu. Morgan Tsvangirai ebesikulo umhlangano ulandisele uSithandekile Mhlanga weStudio 7okwenzakeleyo. Izinqumo zeSADC lezi zisolwe kakhulu ngabenhlanganiso ezizimeleyo zakwele Zimbabwe lakwamanye amazwe agoqela i Zambia, Kenya, Botswana lamanye. Inhlanganiso lezi zikhuthaza isadc ukuthi ilandele izinto ezimbalwa ezigoqela ukuthi i ZEC yethule impumela yokhetho lukaMongameli yeqiniso,uhulumende ekele ukubopha mahlayana iziphathamandla ze ZEC. Okunye ezikukhuthazayo yikuthi nxa elizweni kuzakwenziwa ukhetho lwesibili uhulumende aphangise ukwazisa ukuthi lolukhetho luzakwenziwa nini, lokuthi kuvunyelwe abavela emazweni amanengi ukuzohlola lolukhetho. Ingcwethi ecubungula ezombusazwe uMnumzana Zenzo Nkomo utshele iStudio 7 ukuthi akulabani olethemba lokuthi iZimbabwe Electoral Commission izakwethula na limpumela ilandela inkuthazo ye SADC.